Timo Liespuu ei halua salailla, että hän on ammatiltaan Uber-kuski. Hän sanoo olevansa valmis menemään sen vuoksi vaikka vankilaan.Liespuu aloitti taksikuljettajan työt 22 vuotta sitten.

Timo Liespuu aloitti työt taksinkuljettajana jo vuonna 1994. Viimeiset puoli vuotta hän on toiminut Uber-kuljettajana. Uber-kuljettajana hän on ajanut yli 1500 kyytiä. JOONAS SALMELA

Puolitoista vuotta sitten hän alkoi seurata mielenkiinnolla Uberin kehitystä.

– Nuoret suihkivat uberilla menemään ja sanoivat, ettei kukaan aja enää taksilla, Liespuu kertoi.

Tämän vuoden helmikuussa Liespuu päätti hakea Uber-kuljettajaksi. Täytettyään tiedot netissä hän sai kutsun infotilaisuuteen. Vajaan tunnin kestäneessä tilaisuudessa oli noin parikymmentä suomenkielistä ja parikymmentä englantia puhuvaa kuskia. Uber esitteli toimintaansa ja kertoi, miten yritys toimii. Muuta koulutusta ei vaadittu.

– Minulla oli paperit ja auto kunnossa, joten pääsin aloittamaan työt saman tien.

Uber-sovelluksessa kuljettajat arvioidaan tähdillä. Timo Liespuun arvosanat ovat loistavat. Hän pitää siitä, että saa työstään palautetta. JOONAS SALMELA

Uber-kyydin tarjoajia on Suomessa tällä hetkellä satoja. Valtaosa heistä ajaa yrityksen mukaan alle 10 tuntia viikossa.

Kyytejä riittää

Liespuu työskentelee öisin ja sanoo, että töitä on riittänyt puolen vuoden aikana hyvin. Kyytejä hänelle on kertynyt yli 1500. Uberin mukaan tuhannet ihmiset käyttävät palvelua viikoittain.

– Kyytejä on äärimmäisen paljon. Ulkomaalaisia, liikemiehiä. Porukkaa on laidasta laitaan, muttei niinkään eläkeläisiä.

Uber maksaa Liespuulle palkkion kerran viikossa. Yritys ottaa kyytien hinnasta 20 prosenttia, lopusta Liespuu maksaa ennakkoveron, arvolisäveron ja auton kulut. Hän sanoo tienaavansa enemmän kuin ajaessaan taksia, vaikka työskentelee nyt kymmenen tunnin sijaan kahdeksan tuntia yössä. Tarkkoja summia hän ei halua kertoa.

– Jos ajaisin taksia renkinä, minulle jäisi kyytien hinnasta 40 prosenttia, mistä maksetaan verot. Se ei ole kuitenkaan suoraan verrattavissa tähän tilanteeseen, koska Uberissa taksa on halvempi. Kysyntää on kuitenkin nyt enemmän.

Rikosilmoitus

Poliisi on pysäyttänyt Liespuun useita kertoja.

– Ne ovat olleet lämminhenkisiä kohtaamisia pääsääntöisesti. Poliisi tietää, että minä olen Uber-kuljettaja. Viimeisimmällä kerralla poliisi on sanonut tekevänsä minusta rikosilmoituksen.

Liespuun mukaan asiakkaat eivät haluaisi käräyttää kuskeja. Luvattoman taksiliikenteen harjoittamisesta voidaan tuomita sakkoihin, ansiotulon menetykseen tai vankeuteen enintään kuudeksi kuukaudeksi.

– Asiakkaat pääsääntöisesti haluaisivat sopia, että ollaan kavereita. Minä olen aina kysyessä sanonut, että olen Uber-kuljettaja. Teen tätä ammatikseni, en viitsi salaa sitä tehdä. Siinäpä pistävät tiilenpäitä lukemaan. Minua ei huolestuta tippaakaan, saisin pitää lomaa kuusi kuukautta.

Liespuulla on Trafin myöntämä ammattiajolupa, muttei aluehallintoviraston myöntämää taksilupaa.

Herjausta

Liespuun entiset taksikollegat eivät ole suhtautuneet suopeasti ammatinvaihtoon. Häntä on herjattu, haukuttu ja uhkailtu.

Uberissa asiakkaat eivät maksa rahalla, vaan veloitus tapahtuu Uberin sovelluksen kautta. Tämä tekee työstä Liespuun mukaan helpompaa kuin taksissa. JOONAS SALMELA

Liespuun Facebook-sivuilla hänen sanotaan välttelevän veroja ja vakuutuksia, sekä ajavan vanhalla romulla ilman käytöstapoja. Joku sanoo, että ”saunan takana olisi tällekin sankarille kivasti tilaa.” Moni toivoo hänelle käräjillä tuomiota. Uber-sovelluksessa Liespuu on saanut kuljettajana kuitenkin erinomaiset arviot.

Liespuu haluaa antaa aiheesta haastattelun herättääkseen päättäjiä.

– Uber on jo kaksi vuotta Helsingissä pyörinyt ja suosio kasvaa koko ajan. Tätä on vaikea kitkeä enää pois. Pitäisi saada julkiset pelisäännöt. Nyt asiakkaat ovat huolestuneita meidän kuskien puolesta ja pelkäävät, että palvelu loppuu.

Liespuu uskoo, että takseilla olisi enemmän töitä, jos hintoja laskettaisiin. Uberiin hän on tyytyväinen, mutta toivoisi kaikille kuskeille koulutusta.

– En pitäisi huonona, jos Uber-kuskeilta vaadittaisiin taksikuljettajan ammattiajolupa. Se on lyhyt kurssi ja helppo suorittaa. Ainoa miinus on, että se maksaa 700–800 euroa. Pieni koulutus olisi paikallaan. Kaikkien on lupa mahdollista saada, jos ei ole rikostaustaa.